Ego Girardus in Burgundia comes matisconensis omnibus Christi fidelibus in perpetuum. Notificetur universitati vestrę quod elemosinam quam pię memorię Stephanus comes frater meus domui cisterciensi contulit apud Ledonium, ego concedo atque confirmo ut liberam habeant eam, et ab omni exactione et consuetudine immunem sicut eadem carta prefati comitis Stephani attestatur et hoc ex parte mea facio sicut ex parte sepedicti fratris mei. Hujus rei causa concessum est mihi a venerabili abbate Cistercii Alexandro, ut pro me tantumdem fiat in obitu meo quantum pro uno abbate ordinis et idem mihi concessum est per omnes abbatias ordinis. Hujus nostre actionis testes sunt: abbas Clarevallis Geraldus, Bernardus Bellevallis abbas, Willelmus de Chais, Willelmus de Ceis, milites, Humbertus de Paerna et Arpinus clericus meus. Actum Laudonę anno ab incarnatione Domini M.C.LXX°.III.